Chevonne-saak binnekort na hooggeregshofRochelle Botha (22) staan saam met Stefan van Niekerk vir die moord op Botha se dogtertjie, Chevonne Rusch, tereg. (Foto: Mariska Nanni / Maroela Media) Rochelle Botha en Stefan van Niekerk het Dinsdag vlugtig in die Germiston-landdroshof verskyn waar Botha haar borgtogaansoek voorlopig laat vaar het. Botha en Van Niekerk, wat sy borgtogaansoek al in Mei vanjaar laat vaar het, sal nou tot 9 November in aanhouding bly wanneer hulle weer in dieselfde hof sal verskyn sodat ŉ hooggeregshofdatum bepaal kan word. Die staat het Dinsdag aangedui dat meer tyd vir die ondersoek benodig word. Uitstaande dokumente sluit in verklarings van getuies, selfoonrekords, DNS-uitslae van die slagoffer en twee ander minderjariges, asook die uitslag van die nadoodse ondersoek. Botha het Dinsdag net haar kop geknik om aan te dui dat sy verstaan wat die landdros sê, terwyl Van Niekerk doodstil langs haar gestaan het. Brian Rusch (77), Chevonne se oupagrootjie, Dinsdag buite die hof. (Foto: Mariska Nanni / Maroela Media) Die twee het nie oogkontak gemaak nie en is ná ŉ paar minute aan verskillende kante van die hofsaal na buite begelei. Die twee beskuldigdes staan tereg vir die moord op Botha (22) se dogtertjie, Chevonne Rusch (2). Maroela Media het verlede week berig dat die staat intussen bykomende klagte van verkragting en aanranding teen Botha ingedien het. Nog klagte sal na verwagting teen albei beskuldigdes volg. Dit was glo die eerste keer dat Botha vir Van Niekerk – aan wie sy vroeër verloof was – gesien het nadat hy in Mei in hegtenis geneem is. Botha is op 22 Augustus, ongeveer drie maande ná Chevonne se dood, aangekeer. Katherine Rheeder, ’n familielid van Chevonne, was Dinsdag baie emosioneel. (Foto: Mariska Nanni / Maroela Media) Talle ondersteuners en familie van Bradleigh Rusch, Chevonne se pa, het Dinsdag buite die hof saamgedrom. Dillon Botha, Botha se vriend, was weer daar om haar by te staan. Rusch was nie self daar nie, aangesien hy onlangs met ŉ nuwe werk begin het. Sy vriendin, Susan Steyn, het die hofverrigtinge bygewoon en aan Maroela Media gesê Chevonne se dood “vreet elke dag” aan Rusch. “Hy neem dit dag vir dag.” Brian Rusch (77), Chevonne se oupagrootjie, Dinsdag buite die hof. (Foto: Mariska Nanni / Maroela Media) Steyn sê Botha se inhegtenisneming was boonop ŉ bykomende skok vir Rusch en Chevonne se geliefdes. “Dit het ons onkant betrap. ŉ Mens verwag nie so iets van ŉ ouer nie. Ouers is veronderstel om hul kinders te beskerm.” Brian Rusch (77), Chevonne se oupagrootjie en Rusch se oupa, was sigbaar emosioneel. Hy het kort-kort trane afgevee en gesê hy “huil nog elke dag” sedert Chevonne se moord. Hy sê hoewel Botha ook nou ook aangekla word, het hy nooit gesien dat sy haar kinders “sleg behandel” nie. Ondersteuners Dinsdag buite die Germiston-landdroshof. (Foto: Mariska Nanni / Maroela Media) Kathrine Rheeder, Rusch se tannie wat gereeld na Chevonne omgesien het, sê sy sal nooit die dag vergeet wat sy Chevonne se gesiggie die laaste keer gesien het nie. Die familie beplan om die hofverrigtinge op 9 November by te woon. Maroela Media het berig dat Chevonne by ŉ kliniek in Klopperpark dood verklaar is nadat Van Niekerk haar glo daar aangebring het. Die polisie het destyds gesê dat die dogtertjie verskeie kneusplekke aan haar lyf gehad het. Die oorsaak van haar dood is egter nog nie bekend gemaak nie.